|  |
| --- |
| Teknik og MiljøAarhus Kommune |
| Karen Blixens Boulevard 78220 BrabrandDirekte telefon: 89 40 15 50Sagsbehandler:Michael Johansson |

#

# Budgetmodel for det grønne område

I forbindelse med budgetforliget for 2024 bestilte forligskredsen en undersøgelse af, hvorvidt man kan etablere en budgetmodel for grønt vedligehold. Baggrunden var en konstatering af, at det er vigtigt at byparker og grønne områder fremstår indbydende, samt at dette er en opgave, der stiger, når der etableres nye parker og grønne byrum og når eksisterende parker og grønne områder udvikles og omlægges. Forligskredsen ønskede, at modellen skulle indeholde mulighed for at differentiere i serviceniveau mellem kommunens parker.

## Omkostningsdrivere

Ud over den almindelige prisudvikling i samfundet påvirkes omkostningerne på området af:

* Vækst i arealer
* Befolkningsvækst
* Konkrete anvendelser samt udvikling af de grønne områder

I forbindelse med udvikling af nye byparker, byrum m.v. afsættes der nogle gange ekstra midler til drift, men som en gennemgang nedenfor i notatet viser, er praksis ikke fast og sikker.

Væksten i befolkningen i Aarhus bidrager også med flere brugere af parker, byrum, skove og strande, og dermed til mere slitage, renholdningsomkostninger m.v., og deraf følgende øgede omkostninger. Der er ingen særlig sammenhæng mellem befolkningsvækst og budgetudvikling. Dette er også beskrevet nedenfor i notatet.

Den konkrete anvendelse af områderne kan give flere eller færre omkostninger. Mindre græsklip kan give færre omkostninger; plejekrævende blomster og udviklingen af aktivitetsorienterede tiltag i de grønne områder, f.eks. opstilling af motionsredskaber o.l., kan give flere omkostninger.

De 134 parker i Aarhus driftes på forskellige serviceniveauer. Besparelser på området har over tid betydet, at det nu kun er Rådhusparken og Mindeparken, der driftes på et højt niveau, mens alle andre områder driftes med en meget lavere intensitet, bl.a. uden elementer som kræver særlig plejeindsats, og med minimal græsklining og beskæring. Dette glæder særligt de grønne områder i oplandsbyerne.

**Budget- og befolkningsudvikling**

Ud over de egentlige grønne drifts- og vedligeholdelsesopgaver omfatter det grønne område i Teknik og Miljø også kirkegårds- og krematoriedrift, samt beskæftigelsesinitiativet Job i Naturen. Disse områder er overvejende gebyrfinansierede og holdt ude af de efterfølgende opstillinger, selvom de to kirkegårde også fungerer som grønne områder.

Figur 1 viser nettobudgettet og -forbrug i perioden 2014-2023. Heri indgår indtægter fra brug af grønne arealer, udeservering, mobilt gadesalg, stadepladser o.l. Disse indtægter skal principielt modsvare de udgifter, forvaltningen har med administration af ordningerne.

Figuren viser et budget og forbrug, der er lidt mindre i 2024, sammenlignet med 11 år tidligere, samt et befolkningstal, der er vokset med knap 12% i samme periode, og fortsat forventes at vokse i årene fremover.

Figuren viser også et budget (og forbrug), der varierer en del fra år til år. Ændringerne skyldes dels budgettilførsler via de enkelte års budgetforlig eller i forbindelse med anlægssager; dels generelle besparelser, omprioriteringsbidrag o.l., der også påvirker det grønne område.

*Figur 1: Nettobudget og forbrug for det grønne område, faste 2014-priser, samt befolkningsudviklingen i Aarhus Kommune 2014-2024. OBS: To akser*

*Budget og forbrug er indekseret efter nettoprisindekset, dec. 2014 = 100.*

Det samlede areal, der driftes, er vokset fra 11,7 mio. m2 i 2015, til 13,4 mio. m2 i 2024, svarende til en tilvækst på 14%. Det samlede tal dækker over mange forskellige ændringer. I forhold til græsarealer er der således en tilvækst på 1,6 mio. m2, som primært skyldes tilgang af flere rabatarealer (Giber Ringvej, skillerabat ved nye cykelstiprojekter o.l. Knap 1 mio. m2 er overgået til at være ”uklippet græs”, og der er kommet blomsterenge til. De relative fordelinger fremgår af figur 2 og 3 nedenfor.

*Figur 2: Græsarealer, 2015*



*Figur 3: Græsarealer, 2024*



I forhold til øvrige elementer er der især sket en vækst i arealer med forskellige former for belægning (0,2 mio. m2, svarende til en tilvækst på 30%).

Der driftes ca. 29.000 park- og vejtræer, med en årlig nettotilgang. Antallet er vokset med godt 6.000 siden 2015. Nye træer er særligt udgiftskrævende i første år.

Herudover er der vækst i skovarealer på godt 1,5 mio. m2.

*Budgetmæssige beslutninger*

Blandt de konkrete budgetbeslutninger fra de senere år kan fremhæves:

* BF 2018: Indsatsen for en ren by skal fastholdes. Der afsættes 4,3 mio. kr. i 2017 og 2,3 mio. kr. årligt derefter. Det større beløb i 2017 skal ses i sammenhæng med året som kulturhovedstad.
* BF 2018: Øget skovrejsning, hvor der afsættes 2,5 mio. kr. til anlæg og afledt drift. Driftsmidlerne blev ikke afsat særskilt.
* BF 2018: Drift af ny bypark i Gellerup, 0,4 mio. kr./år.
* BF 2020: Moesgaard Vildskov. Der afsættes 1,2 mio. kr. til anlæg og 1,2 mio. kr./år til drift. Forslaget blev tilpasset til en budgetramme, som var reduceret med 50%.
* BF 2020: Øget skovrejsning, hvor der afsættes 2 mio. kr./år til anlæg, men ikke noget til drift. Det nævnes, at virksomheder og organisationer med fordel kan inddrages for [at opnå] synergieffekter og potentielt lavere kommunale driftsomkostninger.
* BF 2020: Klipning af grønne kiler/områder, midterrabatter og vejsider m.v. reduceres til én årlig klipning, besparelse 0,6 mio. kr./år.
* BF 2020. Forsøg med affaldssortering i det offentlige rum, 2,5 mio. kr. (engangsbeløb).
* BF 2021: 8,8 mio. kr. i årligt gennemsnit til investeringer, drift og vedligeholdelse, som understøtter politikken ”Et grønnere Aarhus” (10.000 bytræer, nye grønne lommeparker. investeringer i eksisterende parker og grønne områder, ren by, småjobindsats m.v., med vægt på, at indsatsen sker både i oplandsbyerne og i Aarhus Midtby. Midlerne blev også målrettet måling af luftforurening, bortfaldne forpagtningsindtægter ved anvendelse af kommunal jord til skovrejsning og naturvejledere.
* BF 2021: Hensigtserklæring om flere grønne områder. Der blev ikke afsat driftsmidler.
* BF 2022: Skov og Naturfonden, 75 mio. kr. til naturinvesteringer. Der blev ikke afsat driftsmidler.
* BF 2023: KB-bevilling på 4 mio. kr./år til styrkelse af grønne byrum i både det centrale Aarhus og oplandsbyerne. Der blev ikke afsat driftsmidler.
* BF 2024: Tilførsel af 1,9 mio. kr. årligt til oprydning af cigaretskod (producentansvar).

*Særligt om anlægssager*

* BF 2014 tilførte Teknik og Miljø (dvs. ikke bare det grønne område) 2 mio. kr./år til drift af Aarhus Ø. Beløbet var stigende med 0,5 mio. kr. årligt i perioden 2015-2020, dvs. til 5 mio. kr./år i 2020. Det blev forudsat, at Teknik og Miljø – om nødvendigt via interne omprioriteringer – kunne opretholde vedligeholdelse, vintertjeneste og renholdelse i Aarhus Ø på et niveau, svarende til den øvrige midtby. Den faktiske omkostning fra 2020 er beregnet til 8,1 mio. kr.
* Over en årrække (2011-2017) er der gradvist tilført midler til Teknik og Miljø 0,8 mio. kr./år til drift af områderne ved DOKK1, Havnepladsen m.v. (herunder også vandskulpturen og haveanlægget). Den seneste tilførsel skete med BF2017, hvor der blev tilført 0,8 mio. kr./år. Det dækkede omtrent udgiften frem til 2026. Herefter kommer der udgifter til renovering o.l. i størrelsesordenen 0,3 mio. kr./år, som der ikke er afsat midler til. Der blev heller ikke afsat midler til administration af opgaverne, tilsyn, flytning af inventar i forbindelse med arrangementer m.v. Udgiften hertil skønnes til ca. 0,45 mio. kr./år.
* BF 2024: Strategiske byrum, 12,5 mio. kr. Anlægsbevilling uden afsat drift.
* Anlægsindstilling på vej vedr. bypark i Lisbjerg. Budget ca. 43 mio. kr. Der er ikke afsat driftsmidler.

## Sammenfatning

Budgetbeslutningerne kan bedst ses som enkeltbeslutninger i forbindelse med udlæg af nye grønne områder eller drevet af konkrete ønsker om et højere serviceniveau, og ikke en som udtryk for en langsigtet budgetudvikling, der følger befolkningstallet eller andelen/omfanget af grønne områder.

Der ses en generel tendens til, at der ikke afsættes tilstrækkelige – eller slet ingen - driftsmidler i forbindelse med beslutninger om anlæg. Der ses også at være beslutninger, hvor man ”smører marmeladen tyndere ud på brødet”, som det f.eks. var tilfældet i forbindelse med Aarhus Ø.

Tingenes tilstand afspejles også i det såkaldte Index100, som i 2019 opgjorde forholdet mellem serviceniveau og servicebehov på en række driftsområder i Aarhus Kommune. Her lå ”fritid og kultur”, som grønne områder skal ses som en del af, på indeks 81, lavest af alle driftsområderne. Index100 er senest præsenteret for Byrådet i forbindelse med budget 2021.

## Budgetmodeller i Aarhus Kommune

Aarhus Kommune anvender flere typer af budgetmodeller: Demografiske budgetmodeller, taxametermodeller samt enkelte modeller, der følger andre principper – herunder budgetmodellen for vejområdet, omtalt nærmere nedenfor.

Budgetmodellerne kan generelt ses som et forsøg på at undgå omfattende politisk behandling af alle områders økonomiske forhold hvert eneste år. Samtidig medfører budgetmodellerne, at store dele af kommunens driftsbudget er fastlåst, forud for budgetforhandlingerne.

Det er det samme dilemma, som kendetegner det grønne område. Som nævnt ovenfor, gives budgettet via enkeltstående beslutninger, hvilket umiddelbart giver stor, politisk indflydelse på området, men omvendt får udviklingen en lidt tilfældig karakter, f.eks. når man ikke afsætter driftsmidler i forbindelse med anlæg. Resultatet er, at serviceniveauet inden for de grønne områder generelt støt forringes.

*Budgetmodellen på vejområdet*

På vejområdet er der fastlagt en projektmodel, hvor der som udgangspunkt afsættes et beløb, svarende til 0,9% af anlægssummen, til årlig drift. Modellen gælder ikke for meget store projekter (f.eks. Giber Ringvej), hvor driftsbeløbet i stedet forhandles i stedet mellem Borgmesterens Afdeling og Teknik og Miljø.

Modellen regulerer ikke driftsbudgettet i forhold til øget trafiktryk på vejene, flere lastbiler, flere elbiler osv.

## 6-byerne

En rundringning til de øvrige 6-byer viser, at situationen er omtrent den samme som i Aarhus Kommune. Der findes ikke generelle budgetmodeller for området, og driftsbudgettet reguleres via enkeltbeslutninger i budgetforlig o.l., eller i forbindelse med anlægssager.

## En mulig budgetmodel

Det ønskværdige vil være en toleddet budgetmodel, der dels forholder sig til fastlæggelse af et driftsbudget i forbindelse med anlæg; dels forholder sig til udvikling af driftsbudgettet i sammenhæng med den demografiske udvikling.

*Anlæg*

I forbindelse med anlæg bør der afsættes et årligt driftsbudget på 10% af anlægssummen, eventuelt med en indfasning over fem år, i takt med udløb af garantier o.l. De 10% er et erfaringsbaseret gennemsnitstal fra de senere års projekter.

Det bør være samme procentsats, uanset anlæggets karakter, så man undgår at skulle forhandle beløbet forfra hver gang. Der kan dog sættes et loft over anlægssummen, svarende til praksis på vejområdet.

*Befolkningstilvækst*

Der bør herudover tilføres ekstra driftsmidler i takt med den demografiske udvikling. Der er ikke foretaget analyser af den marginale merudgift pr. ekstra borger, men budgetudviklingen kan sættes til halv effekt, så en årlig befolkningsudvikling på 1,2% giver en budgetændring på 0,6%, svarende til knap 0,4 mio. kr./år (med afsæt i 2024-budgettet). Beløbet kan i nogen grad sikre, at der ikke opstår yderligere efterslæb og forarmelse i forhold driften af de grønne områder.

Som ”modpost” hertil kan en række budgetforslag vedrørende det grønne område, som ellers vanligt henvises til budgetforhandlingerne, henvises til at blive håndteret indenfor budgetmodellens økonomi.

*Efterslæb*

Den foreslåede model indhenter ikke det efterslæb, der er opstået i den beskrevne periode. Budgetmodellen vil først og fremmest sikre, at det nuværende niveau så nogenlunde kan fastholdes.